ئەفسەرێکی یەکێتی نیشتیمانی کوردستان (یەنەکە) لە شارۆچکەی ڕانیە تەقەی لێکرا و تا ئێستا نازاندرێت کوژراوە یان لە ژیاندا ماوە و تەندروستیش دەڵێت لە نێو ئەو کەسانەی گەیەندراونەتە نەخۆشخانە دوو کەسیان گیانی لەدەستداوە.
کەمێک لەمەوبەر لە شارۆچکەی ڕانیەی ناوەندی ئیدارەی ڕاپەڕین، تەقە لە ئۆتۆمبێلێکی تۆیۆتا – لاندکرۆزەر کرا کە دەوترێت موراد کانی کوردەیی ئەفسەری یەنەکەی تیادا بووە.
وتەبێژی تەندروستی ڕاپەڕین بە ڕۆژنیوزی ڕاگەیاند: چوار کەس گەیەندراونەتە نەخۆشخانە کە دوانیان گیانیان لەدەستداوە و دوو کەسی دیکەشیان بریندارن.
لەبارەی ناسنامەی ئەو کەسانەی کە گیانیان لەدەستداوە تەندروستی ڕاپەڕین ئامادە نبوو ناوەکانیان ئاشکرا بکات و وتی تەنها ئەوەندە دەڵێم کە دوو کەسیان بریندارن.
تا ئێستا بە فەرمی هێزە ئەمنیەکان هیچ ڕونکردنەوەیەکیان لەو بارەیەوە نەداوە، بەڵام باس لەوە دەکرێت ئەو ئەفسەرە گیانی لەدەستداوە و ڕۆژ نیوز جەندجارێک داوای زانیاری لە پۆلیس کرد بەڵام ئامادەنەبوون بە هۆکاری بەردەوامی لێکۆڵینەوەکان.